DTAC บวกแรง 3.12%  โบรกฯชี้ธุรกิจมีการฟื้นตัวที่ดีแนะซื้ออัพเป้าเป็น 56 บ.
DTAC บวกแรง 3.12%  โบรกฯชี้ธุรกิจมีการฟื้นตัวที่ดีแนะซื้ออัพเป้าเป็น 56 บ. โดย ณ เวลา 11.04 น. อยู่ที่ระดับ 49.50 บาท บวก 1.50 บาท หรือ 3.12 %ด้วยมูลค่าซื้อขาย 121.16 ล้านบาท
27 เม.ย. 2561

ผู้สื่อข่าวรายงานว่า บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ณ เวลา 11.04 น. อยู่ที่ระดับ 49.50 บาท บวก 1.50 บาท หรือ 3.12 %ด้วยมูลค่าซื้อขาย 121.16 ล้านบาท

บล.ดีบีเอส วิคเคอร์ส ระบุในบทวิเคราะห์ว่า บอร์ด กสทช.มีมติจัดประมูลคลื่น 1800 MHz วันที่ 4 ส.ค.นี้ จำนวน 45 เมกะเฮิรตซ์ โดยแบ่งเป็น 3 ใบอนุญาต ขนาดใบละ 15 เมกะเฮิรตซ์ อายุใบอนุญาต 15 ปี ราคาเริ่มต้น 37,457 ล้านบาท ชะลอประมูลคลื่น 900 MHz รอศึกษาผลกระทบไฮสปีดเทรน
ทั้งนี้ หลักเกณฑ์การเข้าประมูลคลื่นความถี่ในครั้งนี้ ได้กำหนดหลักประกันการประมูล เท่ากับ 1,873 ล้านบาท ซึ่งเป็นราคาสุดท้ายจากการประมูลคลื่นความถี่ย่าน 1800 เมกะเฮิร์ตซในครั้งก่อน คือถ้ามีผู้เข้าร่วมการประมูล 4 ราย จะประมูล 3 ใบอนุญาต มีผู้เข้าร่วมการประมูล 3 ราย จะประมูล 2 ใบอนุญาต ระยะเวลาการอนุญาต 15 ปี ราคาที่เพิ่มต่อการเคาะในแต่ละครั้ง 75 ล้านบาท การประมูล 4 ส.ค.61 เพื่อให้ทันก่อนที่สัญญาสัมปทานระหว่าง บมจ.โทเทิ่ล แอ็คเซ็ส คอมมูนิเคชั่น (DTAC) กับบมจ.กสท โทรคมนาคม (กสท.) จะสิ้นสุดลงในวันที่ 15 ก.ย.61 หรือ 40 วันล่วงหน้า หากประมูลช้ากว่านี้จะก่อให้เกิดความเสียหาย
ฝ่ายวิจัยฯคาดว่า ADVANC และ DTAC จะเป็นผู้ชนะได้เป็นรายละ 1 ใบอนุญาต สำหรับ ADVANC เรื่องนี้ได้สะท้อนไปในสมมุติฐานแล้ว ซึ่งแนะนำ ซื้อ สำหรับ ADVANC  ด้วยราคาพื้นฐาน 217.00 บาท แต่เดิม DTAC ให้ได้ 2 ใบ แต่จากสมมุติฐานใหม่จึงคาดว่าจะได้เพียง 1 ใบคือ คลื่น 1.8 GHz กลายกลับเป็นข้อดีคือ ค่าตัดจำหน่ายลดลง และมีกระแสเงินสดไหลออก (Cash Outflows) ลดลง เราจึงได้ปรับประมาณการให้ดีขึ้น ระหว่างปี 61/62/63 ในอัตรา 27%/44%/55% ตามลำดับ ราคาพื้นฐานจึงปรับขึ้นเป็น 56.00 บาท จากเดิม 46.00 บาท คำแนะนำจึงเพิ่มเป็น ซื้อ จากเดิมเพียง ถือ
สรุปคือ ผลการดำเนินงาน ADVANC และ DTAC มีแนวโน้มจะฟื้นตัวดีขึ้น สำหรับ ADVANC กำไรปีนี้คาดว่าจะฟื้นตัว 13% ด้าน DTAC อัตราการเติบโตกำไรปีนี้และปีหน้าสูงเป็น +8%/+180% ตามลำดับ สำหรับ TRUE (not rated) คาดว่าจะไม่ได้ใบอนุญาตคลื่นใหม่นี้ เพราะปัจจุบันมีเพียงพอแล้ว และมีภาระทางการเงินที่สูง การถ่วงน้ำหนักหลักทรัพย์กลุ่มสื่อสารล่าสุดเป็น ถ่วงน้ำหนักมาก (Overweight) หลังสองหลักทรัพย์หลักคือ ADVANC และ DTAC แนะนำเป็นซื้อ มีภาพการฟื้นตัวของธุรกิจที่ดี